ΓΡΑΠΤΗ ΕΡΩΤΗΣΗ E-2290/98

υποβολή: José Barros Moura (PSE) προς την Επιτροπή

(22 Ιουλίου 1998)

Θέμα: Διαρροή πληροφοριών σχετικά με την αξιολόγηση των εθνικών σχεδίων για την απασχόληση

Για να χρησιμοποιήσω ένα λογοπαίγνιο το οποίο, τον τελευταίο καιρό, έχει γίνει πολύ της μόδας στην χώρα μου, "η Επιτροπή γνωρίζει ότι εγώ γνωρίζω ότι η Επιτροπή γνωρίζει ότι εγώ γνωρίζω τί συνέβη", για αυτό και η εκδοχή την οποία παρουσιάζει σήμερα η τελευταία (βλέπε Ώρα των Ερωτήσεων του Ιουνίου 1998 H-0527/98)(1) αποτελεί μία αργοπορημένη, παράξενη, αδέξια και, κατά την άποψή μου, εντελώς απαράδεκτη επανέκδοση της ιστορίας (στην περίπτωση αυτή με μικρό ι, εξυπακούεται).

Καθώς, για λόγους ευγενείας και μόνο, αποφεύγω να αναφέρω ονόματα, υπενθυμίζω στην Επιτροπή ότι το εσωτερικό έγγραφο των υπηρεσιών παρεδόθη στους δημοσιογράφους από ένα υπάλληλο προτού αποσταλεί στους εκπροσώπους των κυβερνήσεων των κρατών μελών. Εξάλλου, το έγγραφο αυτό ουδόλως προορίζετο να δημοσιοποιηθεί εκείνη τη στιγμή, εφόσον η ημερομηνία διαβίβασης ήταν "17 Ιουνίου", λεπτομέρεια ιδιαίτερα αποκαλυπτική, δεδομένου ότι πρόκειται για προπαρασκευαστικό έγγραφο της ανακοίνωσης COM(98)0316 τελικό, το οποίο φέρει την ημερομηνία 13 Μαΐου. Για ποιο λόγο λοιπόν θα δημοσιοποιούσε μία "εκ των προτέρων αξιολόγηση" ένα μήνα μετά τη δημοσίευση της ανακοίνωσης η οποία είχε βασισθεί σε αυτό το έγγραφο, εάν όχι για να καλύψει θεσμικώς την "διαρροή πληροφοριών"; Μετά από αυτή τη διαρροή πληροφοριών, άλλος υπάλληλος, εκπρόσωπος της Επιτροπής σε άλλον αρμόδιο φορέα, ανεγνώρισε και εξέφρασε τη λύπη του για μη επιτρεπόμενη διάδοση ενός εσωτερικού εγγράφου.

Τα γεγονότα είναι πολλώ μάλλον σοβαρότερα, καθόσον δεν συμβαίνουν, δυστυχώς, για πρώτη φορά. Ωστόσο, η διάδοση εσωτερικών εγγράφων, ενίοτε μάλιστα ανακριβών, έχει αναπόφευκτες και εμφανείς πολιτικές και οικονομικές επιπτώσεις -πέραν του ότι είναι επιζήμιες για το γόητρο των κρατών μελών - για αυτό και δεν δύνανται να θεωρούνται ούτε ως μεμονωμένα περιστατικά ούτε αβλαβή. Για τον λόγο αυτό επαναλαμβάνω όχι μόνον όλες τις ερωτήσεις που η Επιτροπή άφησε χωρίς απάντηση αλλά ερωτώ επίσης:

1. Κατά αυτόν τον τρόπο εννοεί η Επιτροπή την διαφάνεια ως διάδοση προπαρασκευαστικών εγγράφων προς εκφοβισμό ορισμένων κρατών μελών, προτού αυτά να έχουν καν τη δυνατότητα να λάβουν θέση;

2. Θεωρεί η Επιτροπή ότι η τακτική αυτή προσάδει στην θεσμική δεοντολογία της Ευρωπαϊκής Ένωσης που βασίζεται στη συνεργασία μεταξύ ανεξάρτητων θεσμικών οργάνων, συγκεκριμένα της Επιτροπής, του Συμβουλίου και του Κοινοβουλίου;

Απάντηση του κ. Flynn εξ ονόματος της Επιτροπής

(6 Οκτωβρίου 1998)

Στην απάντηση που δόθηκε από την Επιτροπή στην προφορική ερώτηση H-0527/98 σχετικά με το ίδιο ζήτημα, ο κ.βουλευτής διαφωτίστηκε ήδη σχετικά με τη φύση και τους στόχους της έκθεσης των υπηρεσιών της Ευρωπαϊκής Επιτροπής όσον αφορά την αξιολόγηση των εθνικών σχεδίων για την απασχόληση(2). Η έκθεση αυτή καθώς και η ανακοίνωση στην οποία αναφέρεται(3), περιέχει τα αποτελέσματα της εξέτασης που διενήργησε η Επιτροπή, σεβόμενη τα όρια των αρμοδιοτήτων της, σχετικά με τα σχέδια δράσης για την απασχόληση σε εθνικό επίπεδο τα οποία βασίζονται στις κατευθυντήριες γραμμές που εγκρίθηκαν από το Συμβούλιο.

Ασκώντας πλήρως το ρόλο της στην επιτροπή απασχόλησης και αγοράς εργασίας, η Ευρωπαϊκή Επιτροπή συμμετείχε στις εργασίες της επιτροπής αυτής με στόχο την προετοιμασία του Ευρωπαϊκού Συμβουλίου στο Cardiff. Την επομένη της έγκρισης της ανακοίνωσης της 14ης Μαΐου 1998 η Ευρωπαϊκή Επιτροπή την υπέβαλε μαζί με επεξηγηματική έκθεση, στους εκπροσώπους των κρατών μελών ώστε να βοηθηθεί η επιτροπή κατά τη διαδικασία της από κοινού εξέτασης των εθνικών σχεδίων.

Τα αποτελέσματα του Ευρωπαϊκού Συμβουλίου στο Cardiff όσον αφορά τη στρατηγική για την απασχόληση έγιναν αποδεκτά από την Ευρωπαϊκή Επιτροπή, τα κράτη μέλη, τους κοινωνικούς εταίρους και καθώς φαίνεται και από το Κοινοβούλιο. Ξεκίνησε ένας πολύ δυναμικός διάλογος μεταξύ της Επιτροπής και των κρατών μελών ο οποίος κατέληξε πρόσφατα στην πραγματοποίηση διμερών συνεδριάσεων με συμμετοχή όλων των κρατών μελών και την υποβολή εκθέσεων για την εφαρμογή, που επιτρέπουν την αποσαφήνιση πτυχών που δεν έχουν αναπτυχθεί επαρκώς στα σχέδια δράσης.

Η Ευρωπαϊκή Επιτροπή εκφράζει την ικανοποίησή της για το ότι η ευρωπαϊκή στρατηγική για την απασχόληση μετά τη χάραξή της εξελίσσεται με τη στενή συνεργασία των ευρωπαϊκών θεσμικών οργάνων και σκοπεύει να καταβάλει κάθε δυνατή προσπάθεια στο μέλλον ώστε να εξασφαλίσει τη συνέχιση του ίδιου αυτού πνεύματος συνεργασίας.

(1) Ώρα των Ερωτήσεων στο Ευρωπαϊκό Κοινοβούλιο (Ιούνιος 1998).

(2) "Από τις κατευθυντήριες γραμμές στην πράξη: εθνικά σχέδια για την απασχόληση - Επεξηγηματική έκθεση".

(3) COM(98)316 τελικό "Από τις κατευθυντήριες γραμμές στην πράξη: εθνικά σχέδια για την απασχόληση".